Michael Mifsud jingħaqad ma' Sirens Michael Mifsud – bla dubju wieħed mill-aqwa players li qatt ipproduċa l-football Malti – huwa player ġdid ta' Sirens FC. Ikkonferma dan ma dan is-sit il-president tat-team minn San Pawl il-Baħar, Mark Borg Hedley. Misfud għandu karriera twila mat-team nazzjonali Malti fejn skorja xejn inqas minn 41 goal u lagħab ma' diversi timijiet kemm f'pajjiżna kif ukoll barra minn xtutna. Huwa attenda għal sessjoni ta' taħriġ ma' Sirens waqt li llum se jkun involut f'partita ta' ħbiberija fis-Centenary Stadium f'Ta' Qali, fejn Sirens se jkunu qed jaffrontaw lil Hibernians. Dan is-sit kien minn tal-ewwel li ħa l-kummenti ta' Micahel Mifsud proprju qabel il-partita ta' ħbiberija li Sirens lagħbu kontra Hibernians. Fi kliemu: "Ninsab kuntent ħafna b'din l-esperjenza ġdida tiegħi ma' Sirens FC speċjalment għall-mod kif ġejt milqugħ kemm mill-kumitat kif ukoll mill-players sħabi. Qed inħares 'il quddiem ukoll għall-bidu tal-kampjonat." Mistoqsi rigward kif qed iħares lejn il-partita li Sirens imisshom jilagħbu kontra CSKA Sofia away fil-Bulgarija, huwa wieġeb hekk: "Kull logħba fiha storja u kull logħba fuq livell Ewropew tkun diffiċli peró se nkunu qed nagħmlu minn kollox biex ikollna wirja tajba bit-tama li niksbu riżultat pożittiv."